Na temelju članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ 26/15) članka 36. Statuta Općine Vladislavci („Službeni glasnik“ Općine Vladislavci 3/13 i 3/17) i članka 5. stavak 4. Odluke o uvjetima i postupku natječaja za zakup poslovnih prostora u vlasništvu Općine Vladislavci („Službeni glasnik“ Općine Vladislavci br. 5/14 i 2/16) , Općinski načelnik Općine Vladislavci dana 22. prosinca 2017. godine, donosi

**PRAVILNIK**

**o kriterijima, mjerilima i postupku dodjele prostora u vlasništvu Općine Vladislavci**

 **na uporabu udrugama**

**I. OPĆE ODREDBE**

**Članak 1.**

Ovim se Pravilnikom utvrđuju uvjeti, mjerila i postupci za dodjelu poslovnih prostora u vlasništvu Općine Vladislavci (u daljnjem tekstu: općinski prostori) na uporabu udrugama za provođenje aktivnosti od interesa za opće dobro. Odredbe ovog pravilnika koje se odnose na udruge odgovarajuće se primjenjuju i na druge organizacije civilnoga društva.

**Članak 2.**

Aktivnost od interesa za opće dobro u smislu ovog pravilnika je aktivnost koja doprinosi zadovoljenju potreba i ispunjavanju ciljeva i prioriteta definiranih strateškim i planskim dokumentima Općine Vladislavci koji se odnose na Općinu Vladislavci i koja podiže kvalitetu života mještana Općine Vladislavci u područjima:

1. promicanja ljudskih prava i prava nacionalnih manjina;
2. djece, mladih ili udruga za mlade;
3. zaštite životinja, poljoprivrede, šumarstva i lovstva;
4. zaštite i spašavanja;
5. održive energetske politike te suzbijanja posljedica klimatskih promjena i prilagodbe tim promjenama;
6. zaštite okoliša i održivog razvoja;
7. europskih integracija i fondova Europske unije;
8. branitelja iz Domovinskog rata i njihovih obitelji, i civilnih invalida rata;
9. socijalnog i humanitarnog značenja;
10. pružanja socijalnih usluga;
11. prevencije neprihvatljivog ponašanja djece i mladeži;
12. socijalnog i humanitarnog značenja za unapređenje kvalitete života osoba s invaliditetom;
13. zaštite zdravlja;
14. obrazovanja i predškolskog odgoja;
15. sporta, kulture i tehničke kulture;
16. međugradske i međunarodne suradnje;
17. zaštite potrošača.

**Članak 3.**

Općinski prostori se dodjeljuju na uporabu udrugama javnim natječajem, sukladno mogućnostima Općine Vladislavci, uz posebnu pažnju da se racionalno koriste svi općinski prostori.

Općinske prostore koji se dodjeljuju udrugama temeljem odredbi ovog Pravilnika utvrđuje Odlukom Općinski načelnik.

Općinski prostori dodjeljuju se udrugama na korištenje bez naknade, na vrijeme od 5 godina.

**II. RASPISIVANJE I UVJETI JAVNOG NATJEČAJA**

**Članak 4.**

Odluku o raspisivanju natječaja za dodjelu općinskih prostora na uporabu donosi općinski načelnik.

Na temelju Odluke iz stavka 1. ovoga članka, natječaj raspisuje Povjerenstvo.

Odluka iz stavka 1. ovoga članka sadrži:

- popis općinskih prostora za dodjelu na uporabu udrugama;

 - natječajnu dokumentaciju (tekst javnog natječaja, obrasce, dokaze koji se podnose uz prijavu i dr.);

 - podatak o objavi i rok za podnošenje prijava.

Javni natječaj sa cjelokupnom natječajnom dokumentacijom objavljuje se na internetskoj stranici Općine Vladislavci i na oglasnoj ploči Općine Vladislavci.

**Članak 5.**

Tekst javnog natječaja sadrži: podatke o općinskom prostoru (adresu, površinu, namjenu), vrijeme na koje se prostor daje na uporabu, podatke tko može sudjelovati u natječaju, uvjete za prijavu na natječaj, sadržaj prijave, način prijave, rok i mjesto podnošenja prijave, upute za prijavitelje, kriterije i mjerila za bodovanje, uputu o pravu prigovora na Prijedlog liste prvenstva za dodjelu pojedinog općinskog prostora te po potrebi i druge uvjete.

**Članak 6.**

Postupak javnog natječaja provodi Povjerenstvo za dodjelu općinskih prostora na uporabu udrugama (u daljnjem tekstu: Povjerenstvo).

Povjerenstvo osniva i imenuje općinski načelnik.

Povjerenstvo ima predsjednika i dva člana.

Zadaće Povjerenstva su: raspisivanje javnog natječaja, otvaranje zaprimljenih prijava, utvrđivanje koje prijave ispunjavaju uvjete natječaja, razmatranje i bodovanje prijava koje ispunjavaju uvjete natječaja sukladno kriterijima i mjerilima za bodovanje, sastavljanje Prijedloga liste prvenstva za dodjelu pojedinog općinskog prostora te Prijedloga konačne liste prvenstva za dodjelu pojedinog općinskog prostora, te upućivanje iste općinskom načelniku na usvajanje te donošenju Odluke o dodjeli prostora na uporabu i sklapanja ugovora o uporabi prostora.

Podnositelji, čije su prijave podnesene izvan natječajnog roka ili su nepotpune, kao i one koje ne ispunjavaju uvjete iz članka 7. ovog Pravilnika, neće biti uvršteni na Prijedlog liste prvenstva.

**Članak 7.**

Uvjeti javnog natječaja su:

1. udruga mora biti upisana u Registar udruga Republike Hrvatske ili u drugi odgovarajući registar i djelovati na području Općine Vladislavci najmanje jednu godinu prije dana objave javnog natječaja;
2. udruga mora biti upisana u Registar neprofitnih organizacija;
3. udruga mora uredno plaćati doprinose i poreze te druga davanja prema državnom proračunu i proračunu Općine Vladislavci,
4. udruga mora imati organizacijske kapacitete i ljudske resurse za provedbu aktivnosti;
5. udruga mora voditi transparentno financijsko poslovanje;
6. protiv udruge i osobe ovlaštene za zastupanje udruge ne smije se voditi kazneni postupak i odgovorne osoba udruge ne smije biti pravomoćno osuđena za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredba);
7. aktivnosti udruge moraju se provoditi na području Općine Vladislavci,
8. prijava na natječaj mora sadržavati sve podatke, dokumentaciju i popunjene obrasce određene natječajnom dokumentacijom i ovim pravilnikom;
9. udruga mora uredno ispunjavati obveze iz svih prethodno sklopljenih ugovora o uporabi općinskog prostora.

**Članak 8.**

Prijava na natječaj mora sadržavati:

1. prijavu na propisanom obrascu,
2. opis dosadašnjeg rada,
3. opis projekta ili programa koji se u poslovnom prostoru planira provoditi,
4. izvadak iz matičnog registra u koji je udruga upisana (ispis internetske stranice);
5. dokaz o upisu u Registar neprofitnih organizacija (ispis internetske stranice RNO-a);
6. presliku statuta, sa svim izmjenama i dopunama;
7. dokaz da nemaju dugovanja prema proračunu Općine Vladislavci (potvrda Jedinstvenog upravnog odjela Općine Vladislavci ne starija od 30 dana),
8. dokaz da pravodobno i u cijelosti ispunjavaju ugovorne obveze preuzete na temelju ugovora o dodjeli bespovratnih sredstava kada su programi i projekti udruga financirani sredstvima iz proračuna Općine Vladislavci (potvrda Jedinstvenog upravnog odjela Općine Vladislavci)
9. dokaz da financijsko poslovanje vode uredno i transparentno, sukladno propisima o računovodstvu neprofitnih organizacija,
10. potvrdu Porezne uprave o stanju duga po osnovi javnih davanja o kojima službenu evidenciju vodi Porezna uprava, u izvorniku ne starija od 30 dana od objave javnog natječaja;
11. presliku financijskog izvješća za prethodnu godinu (za obveznike dvojnog knjigovodstva), odnosno odluku o vođenju jednostavnog knjigovodstva i primjeni novčanog računovodstvenog načela donesena od upravljačkog tijela podnositelja prijave s pečatom o zaprimanju nadležnog tijela te presliku knjige prihoda i rashoda za prethodnu godinu (za obveznike jednostavnog knjigovodstva);
12. popis zaposlenih osoba,
13. popis članova i volontera udruge,
14. dokaze o ispunjavaju uvjeta, odnosno ostvarenju kriterija i mjerila za bodovanje prijava sukladno članku 10. ovog Pravilnika.
15. potvrda o nekažnjavanju osobe ovlaštene za zastupanje udruge izdana od nadležnog tijela (ne starija od 30 dana);
16. izjava o nekažnjavanju za udrugu;
17. druge dokaze i dokumentaciju određenu natječajnom dokumentacijom.

Prijava se podnosi isključivo na obrascu koji je sastavni dio natječajne dokumentacije. Obrazac prijave sadrži osnovne podatke o prijavitelju s opisom dosadašnjeg rada i djelovanja te planom aktivnosti u predstojećem razdoblju.

**Članak 9.**

Obrasci koji su sastavni dio natječajne dokumentacije se popunjavaju na računalu ili pisaćem stroju prema uputi navedenoj u natječajnoj dokumentaciji. Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje, te ovjerene službenim pečatom udruge. Prijava mora biti podnesena u roku određenom u javnom natječaju, koji ne može biti kraći od 30, ni duži od 90 dana od objave javnog natječaja. Prijave na natječaj sa dokumentacijom se podnose u zatvorenoj omotnici, s naznakom "Ne otvaraj - Javni natječaj za dodjelu općinskih prostora udrugama" preporučeno poštom ili u pisarnici Općine Vladislavci.

**Članak 10.**

Kriteriji i mjerila za bodovanje pristiglih prijava na natječaj za određeni prostor radi provođenja programa i projekata od interesa za opće dobro, su:

 a) Godine aktivnog djelovanja - za svaku godinu aktivnog djelovanja na području Općine .........................1 bod

 b) Broj zaposlenika - do 2.............................................................................................................................. 1 bod

 - od 3 do 6........................................... ........................................................................... 3 boda

 - 7 i više .......................................................................................................................... 5 bodova

c) Broj članova i/ili volontera - do 10............................................................................................................. 1 bod

 - od 10 do 20................................................................................................... 2 boda

 - od 20 do 40 ................................................................................................. 3 boda

 - više od 40...................................................................................................... 4 boda

 d) Neposredan rad s korisnicima usluga - rad s ciljanim skupinama do 20 korisnika ............................. 5 bodova

 - rad s ciljanim skupinama od 21 do 30 korisnika ................... 10 bodova

 - rad s ciljanim skupinama iznad 30 korisnika ......................... 15 bodova

e) Ostvarene financijske potpore za projekte/programe - iz EU ............................................................. 7 bodova

 - iz državnog proračuna .......................................................................................................................... 6 bodova

- iz županijskog proračuna ………………………………………………………………………………….…………………………….. 5 bodova

 - iz proračuna Općine Vladislavci…………. …………………………………….......................................................... 4 boda

 - iz poslovnog sektora............................................................................................................................. 3 boda

- od drugog inozemnog javnog ili privatnog donatora ........................................................................... 2 boda

f) Projektne aktivnosti - projekti i aktivnosti od posebnog interesa za Općinu Vladislavci

 ostvareni u posljednje dvije godine, što ih ocjenjuje povjerenstvo .................................................... 10 bodova

g) Prethodna uporabu prostora - prethodna uredna uporaba istog općinskog prostora ......................... 5 bodova

Na temelju zbroja bodova za svakog prijavitelja Povjerenstvo utvrđuje Prijedlog liste prvenstva za dodjelu općinskog prostora na uporabu.

**Članak 11.**

Ako dva ili više podnositelja zahtjeva imaju jednak broj bodova, prednost na listi prvenstva ima onaj podnositelj koji je ostvario više bodova po kriteriju: 1. neposredan rad s korisnicima usluga; 2. godine aktivnog djelovanja.

**Članak 12.**

Nakon izvršenog bodovanja prijava i utvrđivanja Prijedloga liste prvenstva za dodjelu pojedinog općinskog prostora, Povjerenstvo će, na internetskoj stranici Općine Vladislavci i oglasnoj ploči Općine Vladislavci, javno objaviti Prijedlog liste prvenstva za dodjelu pojedinog općinskog prostora sa brojem bodova.

Na Prijedlog liste prvenstva za dodjelu pojedinog općinskog prostora prijavitelji mogu uložiti prigovor općinskom načelniku, putem pisarnice Općine Vladislavci, zbog redoslijeda na listi reda prvenstva ili zbog neuvrštavanja na listu reda prvenstva iz razloga navedenih u članku 7. ovoga pravilnika, u roku 8 dana od dana objavljivanja Prijedloga liste prvenstva. Odluka općinskog načelnika o prigovoru je konačna.

**Članak 13.**

Konačnu listu prvenstva za dodjelu pojedinog općinskog prostora, na prijedlog Povjerenstva, utvrđuje općinski načelnik.

Na temelju Konačne liste iz stavka 1. ovoga članka, Povjerenstvo predlaže općinskom načelniku donošenje Odluke o dodjeli prostora na uporabu koji mora biti javno objavljen na internetskoj stranici Općine Vladislavci.

Općinski načelnik zadržava pravo nesklapanja ugovora o uporabi, odnosno poništenja natječaja u cijelosti ili djelomično bez obrazloženja.

**III. SKLAPANJE UGOVORA O UPORABI**

**Članak 14.**

Na temelju Odluke općinskog načelnika iz članka 13. ovoga pravilnika, sklapa se ugovor o uporabi općinskog prostora (u nastavku: ugovor). Ako prijavitelj koji je ostvario najviše bodova za pojedini općinski prostor ne pristupi sklapanju ugovora, Povjerenstvo predlaže općinskom načelniku slijedećeg prijavitelja s Konačne liste prvenstva za taj prostor.

Ugovor se sklapa na pet (5) godina.

Ugovor, u ime Općine , potpisuje općinski načelnik ili osoba koju za to ovlasti općinski načelnik.

**Članak 15.**

Ugovor se sklapa u pisanom obliku i osim osnovnih podataka o korisniku prostora i prostoru, sadržava:

- aktivnosti od interesa za opće dobro; - vrijeme trajanja ugovora; - odredbu o ovršnosti; - odredbu o razlozima i uvjetima za otkazivanje ugovora u slučaju kršenja ili neizvršavanja odredbi ugovora te odredbu o raskidu ugovora; - odredbu o tome da korisnik prostora ne može preuređivati dodijeljeni općinski prostor bez prethodne pisane suglasnosti Općine Vladislavci;

- odredbu kojom se korisnik prostora obvezuje općinski prostor predati u posjed vlasniku- Općini Vladislavci slobodan od osoba i stvari istekom roka na koji je dan, odnosno istekom otkaznog roka ili raskida ugovora;

- neopozivu izjavu korisnika prostora kojom se odriče prava povrata uloženih sredstava u općinski prostor;

**Članak 16.**

Korisnici općinskog prostora dodijeljeni općinski prostor koriste bez naknade.

Korisnici općinskog prostora u obvezi su plaćati režijske troškove, i to o njihovom dospijeću, te snositi troškove tekućeg održavanja poslovnog prostora dodijeljenog na uporabu.

**Članak 17.**

Za sva ulaganja u poslovni prostor korisnik općinskog prostora mora ishoditi pisanu suglasnost općinskog načelnika.

Općinski prostor daje se na uporabu u viđenom stanju, bez obveze Općine Vladislavci za adaptacijom prostora.

**Članak 18.**

Istekom roka od pet godina korisniku općinskog prostora se, općinski prostor dodijeljen temeljem ovog pravilnika, može ponovno dodijeliti na uporabu na rok od daljnjih pet godina, bez provođenja javnog natječaja za dodjelu, pod uvjetom da je korisnik općinskog prostora dodijeljeni općinski prostor koristio sukladno ugovoru i uredno izvršavao ugovorne obveze te i dalje ima potrebu za tim prostorom.

Zahtjev za ponovnu dodjelu općinskog prostora na uporabu podnosi se Općinskom načelniku, najkasnije 30 dana prije isteka ugovora o uporabi prostora.

Odluku o ponovnoj dodjeli općinskog prostora na uporabu bez provođenja javnog natječaja donosi općinski načelnik na temelju prijedloga Povjerenstva. Odluka o ponovnoj dodjeli općinskog prostora na uporabu bez provođenja javnog natječaja mora biti javno objavljena na internetskoj stranici Općine Vladislavci.

**Članak 19.**

Uporaba općinskog prostora može prestati i prije isteka ugovorenog roka, otkazom ugovora.

Općina Vladislavci može otkazati ugovor ako korisnik općinskog prostora:

- poslije pisane opomene Općine Vladislavci koristi općinski prostor suprotno ugovoru ili mu nanosi znatniju štetu koristeći ga bez dužne pažnje;

- ne podmiruje režijske troškove, u roku od 15 dana od dana pisane opomene Općine Vladislavci;

 - onemogući Općini Vladislavci nesmetanu kontrolu korištenja općinskog prostora, odnosno ne pruži na uvid svu potrebnu dokumentaciju;

- vrši preinake općinskog prostora bez pisanog odobrenja Općine Vladislavci;

 - općinski prostor daje na poduporabu;

- ne koristi općinski prostor bez opravdanog razloga duže od 60 dana;

 - ako se poslovni prostor mora rušiti radi dotrajalosti ili iz urbanističkih razloga;

- ako korisnik općinskog prostora uporabom poslovnog prostora ometa ostale suvlasnike nekretnine u mirnom korištenju suvlasničkih dijelova.

Korisnik općinskog prostora može otkazati ugovor o uporabi ne navodeći razloge.

Otkazni rok je 30 dana.

**IV. PRIJELAZNE I ZAVRŠNE ODREDBE**

**Članak 20.**

Ovaj Pravilnik stupa na snagu osmoga dana od dana donošenja, a ima biti objavljen u „Službenom glasniku“ Općine Vladislavci i na web stranici Općine Vladislavci.

KLASA: 007-02/17-01/03

UR.BROJ: 2158/07-03-17-01

Vladislavci, 22. prosinca 2017.

**Općinski načelnik**

Marjan Tomas